**מסמך לתלמידים: שכבת יוד – למידה משמעותית בתנ"ך תשע"ט**

**רשימת פרקים לעבודה עצמית – הערכה חלופית (30%)**

* **על אהבה וחסד**

**מגילת רות פרקים א'-ד:**

במגילת רות ניתן להתייחס לדמויות הבאות או לאחד הנושאים בהמשך:

**הדמויות:**: נעמי, רות, ערפה, בועז, שושלת בית דוד.

**הנושאים:**

1.חוקי התורה בראי המציאות- חוק הייבום והחליצה (דברים כה5-10)

 חוק גאולת השדה (ויקרא כה 25-28)

 חוק מתנות לנזקקים: (ויקרא יט 9,דברים כד 19)

2. יחסי חמות- כלה בספרות ובמציאות.

3. יחסים בין המינים (אהבה, נישואין, מתח מיני וכו')

4. הקשר בין ספרי התנ"ך להיסטוריה של עם ישראל. אמת או אגדה?

**שיר השירים :**

**פרקים א'- ג':** -היחסים בין האישה לבעלה, בין האישה וחברותיה (בנות ירושלים)

* האלגוריה (= הדימוי למערכת היחסים בין ה' לעם ישראל) בפרקים א'-ג'.

**משלי - פרק ל"א פס' 10-31:** **אשת חיל**

ניתן להתייחס לנושאים הבאים:

1. מעמד האישה-האם ,הרעיה, האדם(אישה) כיום לאור המתואר בפרק.

2. הזוגיות בתוך המשפחה אז והיום לאור המתואר בפרק.

3. נסו להציג את הכתוב בטקסט מזוויות ראייה שונות. האם ניתן לקרא קריאה אחרת את הטקסט.

* **בין שאול לדוד**

**שמואל א' ח':** נושא הפרק: העם מבקש מלך; משפט המלך.

 דמויות: שמואל (בניו ? פחות מסופר עליהם) זקני ישראל, האלוהים.

**שמואל א' ט':** נושא הפרק: שאול מחפש את אתונות אביו.

 דמויות: קיש בן אביאל (אביו של שאול), שאול, הנער (המלווה את שאול), הנערות שואבות המים, שמואל הנביא.

**שמואל א' י"א:** נושא הפרק: ניצחון שאול במלחמה נגד עמון.

 דמויות: נחש העמוני, אנשי יבש גלעד, שאול המלך, המלאכים (השליחים)

**שמואל א' ט"ו**: נושא הפרק: שאול מכה את עמלק

 דמויות: שאול המלך, שמואל הנביא, אגג מלך עמלק.

**שמואל א' ט"ז**: נושא הפרק: שמואל מושח את דוד למלך.

 דמויות: שמואל, ה', דוד, שאול, נערי שאול

**שמואל א' י"ז:** נושא הפרק: המלחמה בעמק האלה, גוליית הפלשתי.

 דמויות: דוד, גוליית, אחיו של דוד.

**שמואל א' י"ח:** נושא הפרק: שירת הנשים, קנאת שאול וניסיונותיו להרוג ת דוד.

 דמויות: שאול, מיכל, דוד, יהונתן.

**שמואל א כ"ד**: נושא הפרק: דוד ושאול נפגשים במדבר עין גדי

 דמויות: דוד, שאול, אחד מאנשי דוד, אחד מאנשי שאול

**שמואל א כ"ח**: נושא הפרק: שאול ובעלת האוב.

 דמויות: שאול, שמואל, בעלת האוב, ה' (ה' יכול לתת את הסיבה שלו מדוע לא נגלה לשאול)

**שמואל ל"א**: נושא הפרק: מות שאול ובניו בקרב

 דמויות: שאול, נושא כליו של שאול, איש מהפלישתים, איש מאנשי יבש גלעד

**שמואל ב' א' פס'** **17-27**:נושא הפרק: קינת דוד

 דמויות: דוד, שאול, יהונתן.

**שתי דוגמאות לכתיבה אישית מתוך 929 –**

1. כשפמיניסטית פוגשת את פרק ב בעקבות ספר בראשית פרקים א'-ב' (כ-200 מילים)

אחרי שבפרק א נבראתי יחד עם הזכר, שווה בין שווים, בצלם אלוהים כמו כל אדם על פני האדמה, בפרק ב אני כבר "המין השני"

לא קל. לא קל לפמיניסטית כמוני לקרוא את פרק ב. כבר ביום השני למיזם אני נתקלת בבעיה רצינית. אחרי שבפרק א נבראתי יחד עם הזכר, שווה בין שווים, בצלם אלוהים כמו כל אדם על פני האדמה, בפרק ב אני כבר "המין השני". חיפשו לאיש עזר כנגדו, החיות לא הספיקו, אז בראו אותי. אשה, כי מאיש לוקחתי.

כבר אני מתחילה את המסע שלי כאובייקט, כמי שלאורך ההיסטוריה האנושית עוד תסבול מנחיתות תרבותית. אוי וי. אז מה עושות? אפשר לפרוש מהמרוץ. לעזוב את התנך בצד. אבל אני בוחרת לדרוש – להפוך את התנך לבן שיח, לדרוש ממנו ולדרוש אותו, ליצור שפה חדשה-ישנה שמשתמשת ב"שפת המקורות" ובעושר התרבותי והערכי שיש לה להציע, בלי לוותר על הקול האישי-נשי-מודרני שלי. להעמיק את מי שאני.

לפרק זה אני בוחרת להביא מדרש של אמא שלי, ברוריה ארן, שביקשה להתמודד עם הפסוק "אעשה לו עזר כנגדו". "ומהו כנגדו? יש שהוא מול, ויש נגד שהוא שווה, שנאמר "ואלכה לנגדך" (בראשית לג, יב) ופתר רבנו שלמה יצחקי על אתר: 'וזהו לנגדך – בשווה לך', שהרי הלכו יחד, שהשלימו יעקב ועשו קודם הליכתם, וכעת הלכו זה לצד זה, בשווה" (פורסם ב"דרשוני"). אז אני מתכוונת להמשיך לרוץ עם התנך, על המשוכות אתגבר בעזרת המדרש. שערי פרשנות עדיין לא ננעלו. מוכנות? היכוני, הכיני, צאי!

1. פרי עץ הדעת באקוודור בעקבות ספר בראשית פרק ג' (כ-300 מילים)

שרון נגסה ראשונה. והוא אחריה. היא אמרה: אני לא מרגישה כלום. והוא אמר, גם אני

בגיל 24, אכל מפרי עץ הדעת. זה היה באקוודור. באזור החוות. ישראלית אחת עם תלתלים אמרה שהיא יורדת לשוק האינדיאני שבעיירה, לקנות קצת, ושאלה אם הוא רוצה שתביא לו גם. הוא בדיוק היה באמצע "הטאוּ של פוֹ", אז הוא ענה לה רק "כן, תודה", בלי להרים את העיניים מהספר. היא חזרה אחרי הצהריים מהשוק והניחה לו שקית בפתח בקתת היחיד שלו. כשהתעורר משנת הצהריים מצא אותה. היה מוצמד אליה פתק בכתב יד נשי: אם אתה רוצה לטעום את זה ביחד, אני במסעדה. שרון.

הוא אסף אותה מהמסעדה והם יצאו לטיול קצר, לכיוון הנחל. הוא לקח איתו גם את יומן המסע שלו. שיהיה. אחרי הליכה קצרה הגיעו לגשרון מעץ שחיבר בין שתי הגדות של הנחל והתיישבו עליו. רגליהם מטלטלות מעל הזרם.

שרון נגסה ראשונה. והוא אחריה. היא אמרה: אני לא מרגישה כלום. והוא אמר, גם אני. אחרי כמה דקות שניהם הקיאו בתיאום מושלם נוזל סגול , יפהפה. ואחרי עוד כמה דקות התודעה שלו נפתחה כמו זנב של טווס והזמן הפך לזמן חלום.

הוא כתב תוך כדי. דברים שראה (למשל: ערים של מלאכים מאחורי העננים), דברים ששרון אמרה (למשל: תמיד רציתי להיות לוליינית טרפז). היו גם זיכרונות ילדות שחלפו מולם פתאום. ילדוּת שלו. ילדוּת שלה. הם לא שכבו. אפילו לא התנשקו. אבל הוא זוכר שתוך כדי שטבלו עירומים בבריכה הקטנה שיצרו הסלעים מתחת לגשר, הרגיש אליה קירבה עמוקה מאוד. אולי הכי עמוקה שאי פעם הרגיש כלפי אישה.

למחרת גורשו מגן עדן.
שרון חזרה לארץ. היא לא השאירה לו אפילו פתק פרידה אבל הוא לא נעלב. גם הוא לא היה יודע בדיוק מה לכתוב לה.
הוא המשיך לטייל עוד כמה חודשים בדרום אמריקה. אבל שום דבר שקרה לו בטיול, ואולי בכלל, בחיים - אם הוא כנה עם עצמו עד הסוף - לא התקרב לשעות האלה, מעל ומתחת לגשרון. עם שרון.

והרי זה הדבר האכזרי ביותר בגירוש מגן עדן: לנוע ולנוד בעולם, בידיעה שגן העדן קיים.

**אשכול נבו**

**העבודה העצמית במסגרת הערכה חלופית:**

**המטלות יוגשו בהדפסה בגופן דיוויד גודל 13, באמצעות המשו"ב.**

התלמיד יבחר פרק/נושא (בהתאם לחלוקה הנ"ל) עליו יכתוב:

1. סיכום תוכן הפרק במספר שורות (5-8).

1. חיבור בן לפחות 300 מילים באחת הדרכים:
* כתבה עיתונאית בנושא הפרק.
* יומן אישי (מנקודת ראות של אחת הדמויות)
* הופעה המבוססת על שירה מדוברת - **Spoken** word
* קישור/השוואה לשיר או סיפור מודרני
* רעיונות נוספים – ניתן להציג בפני המורה

התלמיד יוכל לקבוע עם המורה פגישה במסגרת שעה פרטנית על מנת להתייעץ במהלך כתיבת העבודה.

לוח זמנים:

1. 20.9.18: התלמיד ישלח למורה במשו"ב את בחירתו.
2. 31.10.18: התלמיד ישלח למורה במשו"ב את החיבור **הסופי** שכתב (**לאחר** שנפגש עם המורה – במידה וירצה בכך).
3. 1-13.11.18: תתקיים למידת עמיתים בכתה.
4. 22.11.18: התלמיד ישלח למורה במשו"ב את התוצר של למידת עמיתים.

**מבנה ציון הערכה חלופית:**

1. **מבדק על פרקי בראשית – 35%**
2. **החיבור אותו כתב התלמיד (סעיף א') – 40%**
3. **התרשמות והערכת מורה (למידת עמיתים, מטלות שונות, עמידה בלוח זמנים) – 25%**

**מהי למידת עמיתים:**

התלמידים יחולקו לזוגות ע"י המורה .

בתחילת השיעור כל אחד יקרא את החיבור של חברו ויחבר עליו שלוש שאלות בכתב אותן מבקש לשאול את המחבר (אפשר במקום שאלות לחבר מכתב/מאמר תגובה, בו יכולה להיות תמיכה בכותב, התנגדות לדבריו, קישור רלוונטי לאירוע מתקופתנו).

המחבר צריך להגיב – לענות על השאלות או להתייחס למכתב התגובה.

כל התהליך של למידת העמיתים **יתקיים בכתב,** ויש להגיש אותו למורה.

**בהצלחה, צוות תנ"ך תיכון "היובל".**